Henning Hyllested (EL), 2012-12-13:
Enhedslisten er sikkert ikke overraskende imod at sænke aldersgrænserne for erhvervelse af kørekort.
Vi har jo lige været igennem en tilsvarende diskussion for ikke så længe siden, hvor vi diskuterede at hæve aldersgrænsen for kørsel med knallert på baggrund af, at den tidligere regering jo havde sænket aldersgrænsen – dengang imod al ekspertviden på området, imod advarsler fra politiet, og hvem der ellers har forstand på de dele.
De sagde, at det ikke ville være ret godt at sænke aldersgrænsen for kørsel på knallert.
Derfor havde vi heller ingen problemer med for ikke så længe siden at hæve aldersgrænsen igen.
Vi er imod at sænke aldersgrænserne for erhvervelse af kørekort simpelt hen af sikkerhedsmæssige årsager.
Flere ordførere har jo været inde på det problem, vi har med de unge mennesker, især de unge mænd, som udgør et forholdsmæssig stort problem og forholdsmæssigt er involverede i flere ulykker, end deres antal i virkeligheden tilsiger.
Vi skal jo glæde os over – som også andre har gjort – at antallet af dræbte og alvorligt tilskadekomne er kraftigt på vej ned, ikke mindst på baggrund af det arbejde, man har lavet i Færdselssikkerhedskommissionen, og man har ladet det følge op af diverse lovgivninger og andre ting og sager, herunder påvirkning, kampagner, og hvad ved jeg.
Vi arbejder jo i øjeblikket i Færdselssikkerhedskommissionen på at lave en ny handlingsplan, hvor vi i høj grad har fokus på fortsat at nedbringe antallet af ulykker, tilskadekomne, døde osv. osv. De unge mænd, som det jo især er, har problemer med, viser det sig, at overskue komplicerede situationer og også handle i dem.
Det er navnlig spørgsmålet omkring fart, hensynsløshed og det at være i komplicerede situationer, som færdsel jo helt generelt er, hvor det kniber med, især for unge mænd, at overskue det.
Der mener vi jo altså ikke at problemet skal forstørres, ved at man så begynder at snakke om at sænke aldersgrænserne.
Tværtimod, vil jeg sige.
Det er dog nok for kompliceret at finde ud af, og derfor kommer der heller ikke noget forslag fra Enhedslisten om dette.
Så er der det her med at køre med en erfaren bilist.
Andre har været inde på det i diskussionen her.
Ja, er man erfaren, når man har kørt i 10 år?
Nej, det er man jo ikke nødvendigvis.
Har man sin erfaring fra at køre bil i tyndtbefolkede områder?
Der er jo meget stor forskel på det og så at køre i stærk bytrafik.
Har man f.eks. kørt om vinteren, har man kørt i tåge?
Det er alle den slags ting, som man jo trods alt forsøger at tage højde for i køreuddannelsen.
Så vi føler os ikke dækket ind af, at man skal have en erfaren bilist ved sin side, for, som også andre har nævnt, er der sikkerhed for, at alle har mulighed for det?
Så bliver der henvist til de her tyske erfaringer.
Det er jo rigtig nok, at man også kan læse det bilag, som forslagsstillerne har lagt ved.
Men jeg ved nu ikke.
Med mit ringe tysk har jeg da fået ud af det, at der dog er nogle forbehold i den rapport.
Den udtrykker da ikke bare vild begejstring, som forslagsstillerne har givet udtryk for her.
Der er da nogle problematikker, som man ikke mener er afklaret i rapporten.
Der er spørgsmålet om, om det fører til varige adfærdsbegrænsninger, og der er spørgsmålet om, hvilken påvirkning det har på den samlede trafikkultur, sådan som jeg læser det i hvert fald, at der nu sættes 17-årige fri i trafikken, om end de ikke slippes fuldstændig fri i trafikken.
Så nogle forbehold er der trods alt i rapporten, på trods af at der jo bestemt også kan henvises til gode erfaringer.
Man kunne jo også forestille sig, at princippet så kunne anvendes, fra den unge bliver 18 år og kan erhverve sit kørekort.
Det er der mange andre komplicerede ting ved, så det vil der heller ikke komme et forslag fra Enhedslisten om, skulle jeg da lige hilse at sige.
Vi lægger først og fremmest vægt på – og der er jeg glad for at ministeren også i sit indlæg gjorde meget opmærksom på det – at den køreuddannelse, som er, kraftigt skal forbedres.
I virkeligheden er køreuddannelsen jo på mange måder det her.
Ud over en teoretisk undervisning er selve kørselsundervisningen jo netop et spørgsmål om, at man som 17-årig har en erfaren bilist, og en mere erfaren end en kørelærer kan man vel dårligt få ved sin side.
Og man kunne måske snakke om, at en af løsningerne så var, at vi må udvide antallet af køretimer, inden man kan erhverve sit kørekort.
Huhej, bliver der så sikkert sagt fra forslagsstillernes side, det bliver det jo bare meget dyrere af, og så bliver det dyrere at være dansker.
Nå ja, så spiller trafiksikkerheden måske så ikke den store rolle alligevel, eller hvad?
Der er jo ingen tvivl om, at det her alt andet lige vil føre til mere bilkørsel af den ene eller den anden slags, og det synes vi i Enhedslisten faktisk ikke der er brug for, tværtimod.
Af hensyn til klima og miljø, men også af hensyn til færdselssikkerheden – og trængsel kunne man også nævne som et helt aktuelt emne – så synes vi faktisk, at der er brug for mindre bilkørsel, og det bidrager det her i hvert fald ikke til.